Verdagtes gewond wat vrou met speelgeweer wou beroof | Netwerk24
Deur News24 en Isabel Venter 21 Januarie 2019 08:09
Vier verdagtes tussen die ouderdom van 25 en 36 wat Saterdag 'n vrou van Rosebank in Johannesburg probeer beroof het met 'n speelgoedgeweer het 'n duur les geleer.
Vier verdagtes wat glo gebruik gemaak het van 'n speelgoedgeweer om 'n vrou te beroof in Rosebank, Johannesburg, is deur die polisie aangekeer. Drie is ernstig gewond. Foto: Pixabay
Drie van die verdagtes is ernstig gewond in 'n skietgeveg met die polisie.
Kapt. Kay Makhubele sê die vrou, wie se identiteit nie bekend gemaak is nie, is omstreeks 22:00 op die hoek van Oxford- en Griswoldstraat aangeval.
Makhubele sê polisielede was in die gebied besig met 'n patrollie toe hulle sien hoe die verdagtes toeslaan op die vrou.
"Hulle het die vrou se selfoon afgevat en haar uit haar voertuig probeer gryp," sê Makhubele.
'n Skietgeveg het ontstaan toe die verdagtes nie gehoor aan die polisie se versoek gegee het om te stop nie.
Drie van die verdagtes is gewond en moes na 'n hospitaal geneem word. Die vierde verdagte is ongedeerd en is in aanhouding geplaas totdat hy in die hof kan verskyn.
Tydens die inhegtenisneming het die polisie die vrou se selfoon teruggekry en ook beslag gelê op 'n speelgoedgeweer.
Makhubele sê die polisie ondersoek die saak. Vermoedelik het die verdagtes 'n regte vuurwapen by hul gehad, maar dit is nog soek, sê Makhubele.